b'\n_START_ARTICLE_\nFranz Leh\xc3\xa1r\n_START_SECTION_\n\xc5\xbdivljenje\n_START_PARAGRAPH_\nRojen je bil v dru\xc5\xbeini dirigenta voja\xc5\xa1ke godbe. Na konservatoriju v Pragi je \xc5\xa1tudiral violino in kompozicijo, Anton\xc3\xadn Leopold Dvo\xc5\x99\xc3\xa1k pa mu je svetoval, naj se osredoto\xc4\x8di na skladanje. Po diplomi leta 1899 se je pridru\xc5\xbeil o\xc4\x8detovemu ansamblu na Dunaju kot asistent dirigenta. Leta 1902 je postal dirigent znamenitega dunajskega Theater an der Wien, kjer je v novembru istega leta uprizoril svojo prvo opereto Wiener Frauen. _NEWLINE_Lehar je najbolj poznan po svojih operetah, med najuspe\xc5\xa1nej\xc5\xa1e \xc5\xa1teje Vesela vdova (Die lustige Witwe), komponiral pa je tudi sonate, simfoni\xc4\x8dne pesnitve, kora\xc4\x8dnice in \xc5\xa1tevilne val\xc4\x8dke (najpopularnej\xc5\xa1i je Gold und Silber, skomponiran za \xc2\xbbZlatosrebrni\xc2\xab\xc2\xa0ples, ki ga je priredila princesa von Metternich januarja 1902); nekateri val\xc4\x8dki so izvzeti iz njegovih operet. Nekatere arije posameznih operet so postale \xc5\xbeelezni repertoar opernih in koncertnih pevcev, npr. \xc2\xbbVilja\xc2\xab\xc2\xa0iz Vesele vdove in \xc2\xbbDein ist mein ganzes Herz\xc2\xab\xc2\xa0(slov. Vse moje srce je tvoje) iz operete De\xc5\xbeela smehljaja._NEWLINE_Leh\xc3\xa1r je sodeloval tudi z znamenitim tenoristom Richardom Tauberjem, ki je pel glavne vloge v \xc5\xa1tevilnih njegovih operetah, za\xc4\x8den\xc5\xa1i s Frasquito leta 1922. Med letoma 1925 in 1934 je zanj oz. specifi\xc4\x8dno za njegov glas napisal \xc5\xa1est operet. Leta 1935 je ustanovil svojo lastno zalo\xc5\xbeni\xc5\xa1ko hi\xc5\xa1o, da bi si lahko zagotovil bolj\xc5\xa1i pregled nad izvajalskimi in avtorskimi pravicami svojih del. Leta 1940 je postal \xc4\x8dastni me\xc5\xa1\xc4\x8dan kraja Sopron. Leta 1947 je Lehar dirigiral uverture in val\xc4\x8dke svojih operet z\xc3\xbcri\xc5\xa1kemu orkestru Tonhalle v projektu arhivnih snemanj glasbe za britansko zalo\xc5\xbebo Decca (plo\xc5\xa1\xc4\x8de 78-rpm). Za tedanji \xc4\x8das so posnetki izjemno kvalitetni, saj so bili izdelani s pomo\xc4\x8djo tedaj pionirske tehnike hi-fi._NEWLINE_Umrl je leta 1948 v Bad Ischlu na Salzbur\xc5\xa1kem.'